WTI-BRENT ลุ้นพุ่งต่อ! หลัง “โอเปกพลัส” ลดกำลังผลิต 1 แสนบาร์เรล/วัน
WTI ลุ้นพุ่งต่อ หลัง “โอเปกพลัส” ลดกำลังการผลิตเดือนต.ค. 1 แสนบาร์เรล/วัน ครั้งแรกในรอบกว่า 1 ปี
WTI ลุ้นพุ่งต่อ หลัง “โอเปกพลัส” ลดกำลังการผลิตเดือนต.ค. 1 แสนบาร์เรล/วัน ครั้งแรกในรอบกว่า 1 ปี
5 ก.ย. 2565

ผู้สื่อข่าวรายงานว่า กลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ได้เสร็จสิ้นการประชุมในวันนี้(9ก.ย.65) โดยที่ประชุมมีมติลดกำลังการผลิต 100,000 บาร์เรล/วันในเดือนต.ค.เป็นครั้งแรกในรอบกว่า 1 ปีเพื่อพยุงราคาน้ำมันในตลาดโลก
ก่อนหน้านี้ เจ้าชายอับดูลาซิส บิน ซัลมาน รัฐมนตรีพลังงานซาอุดีอาระเบีย กล่าวว่า โอเปกพลัสมีความมุ่งมั่น ความยืดหยุ่น และแนวทางในการรับมือกับความท้าทาย โดยสามารถปรับลดกำลังการผลิตน้ำมันได้ทุกเวลา และในรูปแบบที่แตกต่างกัน
โอเปกพลัสเพิ่มกำลังการผลิต 432,000 บาร์เรล/วันในเดือนมิ.ย. รวมทั้งเพิ่มการผลิต 648,000 บาร์เรล/วันทั้งในเดือนก.ค.และส.ค. ก่อนที่จะเพิ่มการผลิตเพียง 100,000 บาร์เรล/วันในเดือนก.ย.
ทั้งนี้การที่โอเปกพลัสมีมติลดกำลังการผลิต 100,000 บาร์เรล/วันในวันนี้ สวนทางกับการคาดการณ์ในตลาดที่ว่าโอเปกพลัสจะเพิ่มการผลิต  100,000 บาร์เรล/วันในเดือนต.ค. ไม่เปลี่ยนแปลงจากเดือนก.ย.
ขณะที่หนังสือพิมพ์วอลล์สตรีท เจอร์นัลรายงานก่อนหน้านี้ว่า รัสเซียคัดค้านการปรับลดกำลังการผลิตของโอเปกพลัส เนื่องจากไม่ต้องการเสียเปรียบในการเจรจาขายน้ำมันราคาถูกให้แก่ชาติเอเชีย เนื่องจากหากโอเปกพลัสประกาศลดกำลังการผลิตจะเป็นการบ่งชี้ว่าปริมาณน้ำมันในตลาดอยู่สูงกว่าความต้องการ ซึ่งจะลดความได้เปรียบของรัสเซียในการเจรจาขายน้ำมันให้แก่หลายชาติในเอเชีย
ทั้งนี้ สมาชิกโอเปกพลัสบางส่วนต้องการคงกำลังการผลิตในเดือนต.ค. ขณะที่บางรายต้องการปรับลดการผลิตเพื่อพยุงราคาน้ำมันในตลาด โดยคาดว่าที่ประชุมมีการหารือกันในหลายปัจจัย รวมถึงความคืบหน้าในการเจรจาข้อตกลงนิวเคลียร์อิหร่าน ซึ่งอาจปูทางให้อิหร่านกลับมาส่งออกน้ำมันในตลาดโลก
มีการคาดการณ์ว่า อิหร่านจะสามารถส่งออกน้ำมัน 1 ล้านบาร์เรล/วัน หรือคิดเป็น 1% ของอุปทานน้ำมันในตลาดโลก หากมีการยกเลิกมาตรการคว่ำบาตรต่ออิหร่านโอเปกพลัสจะจัดการประชุมครั้งต่อไปในวันที่ 5 ต.ค.เพื่อกำหนดนโยบายการผลิตสำหรับเดือนพ.ย.
ด้านผู้สื่อข่าวรายงานว่า สัญญาน้ำมันดิบล่วงหน้า WTI พุ่งขึ้นกว่า 3% ใกล้แตะระดับ 90 ดอลลาร์ ก่อนการประชุมของกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ในวันนี้(9 ก.ย.65) โดย ณ เวลา 19.16 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนต.ค. ซึ่งมีการซื้อขายที่ตลาด NYMEX เพิ่มขึ้น 3.01 ดอลลาร์ หรือ 3.46% สู่ระดับ 89.88 ดอลลาร์/บาร์เรล